Da bi Američani sklenili krog in podprli MacArthurjevo ofenzivo na Novi Gvineji, so v začetku leta 1943 na vzhodnem Pacifiku predstavili strategijo t. i. "»žabjih skokov«", s katero bi odrezali in obšli močne japonske postojanke. Svojo strategijo so 20. novembra 1943 preizkusili na majhnem koralnem atolu imenovanem Tarava. Japonci so se na ameriški napad dobro pripravili, zato so med ameriškimi marinci uprizorili pravi pokol. Boji za otok so uradno trajali tri dni, čeprav so posamezne japonske vojake in skupine lovili po otoku še mesece po bitki. Na naslednja izkrcanja so se marinci bolje pripravili. Enaintridesetega januarja 1944 so napadli Kwajalein, prvo ozemlje, ki je bilo del Japonske, in pri tem imeli polovico manj izgub. V nekaj mesecih so padli Gilbertovi in Marshallovi otoki. Otok Truk v Karolinskem otočju, na katerem je bilo 50.000 japonskih vojakov, so Američani obkolili.